DOD ขวัญใจสายเขียว
ตั้งแต่กระแสกัญชง-กัญชาฟีเวอร์ (อย.ปลดล็อกกัญชาออกจากยาเสพติด และใช้ในทางการแพทย์เท่านั้น ขณะที่กัญชงปลดล็อกให้ใช้ในผลิตภัณฑ์เครื่องสำอางได้) ก็พาให้บริษัท ดีโอดี ไบโอเทค จำกัด (มหาชน) หรือ DOD เนื้อหอมสุด ๆ..!!
15 มี.ค. 2564

สำนักข่าวรัชดา
ตั้งแต่กระแสกัญชง-กัญชาฟีเวอร์ (อย.ปลดล็อกกัญชาออกจากยาเสพติด และใช้ในทางการแพทย์เท่านั้น ขณะที่กัญชงปลดล็อกให้ใช้ในผลิตภัณฑ์เครื่องสำอางได้) ก็พาให้บริษัท ดีโอดี ไบโอเทค จำกัด (มหาชน) หรือ DOD เนื้อหอมสุด ๆ..!!
ขนาดที่ว่า ถ้าพูดถึงกัญชง-กัญชา แล้วไม่มี DOD ร่วมแจมด้วย นั่นแสดงว่าไม่ใช่กัญชง-กัญชาของแท้นะเนี่ย…
พิสูจน์ทราบว่า DOD เป็นขวัญใจสายเขียวอย่างไร..? เอาเป็นว่า ทุกโปรดักส์ที่เกี่ยวกับกัญชง-กัญชา ต้องผ่านการสกัด ซึ่งเป็นกลางน้ำ ไม่ว่าจะเป็นเครื่องสำอาง อาหารเสริม หรือเครื่องดื่มต่าง ๆ ในขณะที่ DOD เคลมว่าเป็นบริษัทในตลาดฯ เพียงรายเดียวที่ได้ไลเซนส์นำเข้าเมล็ดพันธุ์กัญชงจากต่างประเทศ จากอย. เรียบร้อยแล้ว (สงสัยคงมีแบ็กหญ่ายยยย…อย.ถึงไฟเขียวให้ก่อนใครเพื่อน)
แถมเร็ว ๆ นี้ ยังเตรียมยื่นขอใบอนุญาตจำหน่ายเมล็ดพันธุ์ เพื่อจำหน่ายให้กับเครือข่ายเกษตร ผู้ยื่นขอรับใบอนุญาตเพาะปลูกกัญชง รวมถึงเตรียมยื่นคำขอรับใบอนุญาตตั้งโรงงานสกัดสาร CBD ในการเป็นผู้ผลิตและจำหน่ายผลิตภัณฑ์สารสกัดจากกัญชงอีกด้วย
ทำให้ตอนนี้ถนนสายเขียวมุ่งตรงไปที่ DOD..!!
นี่แค่ครึ่งเดือนมีนาฯ พาเพลิน ก็เซ็นไปแล้ว 3 ราย ไล่มาตั้งแต่ จับมือกับบริษัท เจเคเอ็น โกลบอล มีเดีย จำกัด (มหาชน) หรือ JKN ของเจ๊แอน-“จักรพงษ์ จักราจุฑาธิบดิ์” พัฒนาผลิตภัณฑ์เสริมอาหารและเครื่องดื่มจากกัญชง 10 รายการ เช่น ผลิตภัณฑ์เสริมอาหารที่ช่วยดูแลข้อเข่าและลดความเมื่อยล้า คลายอาการปวดกล้ามเนื้อ, ผลิตภัณฑ์เสริมอาหารช่วยในการนอนหลับและคลายเครียด, ผลิตภัณฑ์เสริมอาหารเพื่อบำรุงสมอง เป็นต้น
ถัดมาจับมือกับบริษัท ชโย กรุ๊ป จำกัด (มหาชน) หรือ CHAYO ที่ข้ามสายพันธุ์จากบริษัทบริหารหนี้มาร่วมวงสายเขียว ด้วยการแปรรูปกัญชงตั้งแต่ต้นน้ำจนถึงปลายน้ำ ตั้งแต่การจัดหาเมล็ดพันธุ์กัญชง-การเพาะปลูก-รับซื้อกัญชง-การสกัด และผลิตผลิตภัณฑ์สู่ตลาด…
ล่าสุด ได้รับการว่าจ้างจากบริษัท โรจูคิส อินเตอร์เนชั่นแนล จำกัด (มหาชน) หรือ KISS ในการวิจัยและพัฒนาตลอดจนถึงการผลิตผลิตภัณฑ์เสริมอาหารและบำรุงผิวที่มีส่วนผสมของกัญชง เป็นระยะเวลา 1 ปี
ส่วนคิวถัดไปจะไปจับมือกับบริษัทตัว B ซึ่งเป็นหุ้นเครื่องสำอางที่นักลงทุนรายย่อยรู้ไส้รู้พุงกันเป็นอย่างดี…
นอกจากนี้ ยังมีกลุ่มสื่อและบันเทิงย่านอโศกที่เตรียมโดดมาร่วมวงสายเขียวกับเค้าด้วย ก็จ่อเซ็นเป็นพันธมิตรกับ DOD เช่นกัน…
นี่แว่ว ๆ มาว่า มีไม่ต่ำกว่า 20 บริษัทเชียวนะ ที่เข้าคิวต่อแถวสะบัดปากกาเซ็นเป็นพันธมิตรทำผลิตภัณฑ์จากกัญชง-กัญชากับ DOD…
อะไรจะเนื้อหอมปานน้านนน…
แหม๊…ถ้าเปรียบ DOD เป็นหญิงสาว…ก็คงเป็นสาวงามดีกรีขวัญใจสายเขียวเชียวล่ะ…เพราะหัวกระไดไม่แห้งเลยทีเดียว
นั่นเท่ากับว่า ปีนี้ก็น่าจะมีโอกาสได้เห็นผลงาน DOD โตติดปีกน่ะสิ…ถ้าไม่สะดุดยอดหญ้าซะก่อน
แต่ขึ้นชื่อว่า DOD ซึ่งมีสายเน…เป็นเสาเอกค้ำยันอยู่…คงล้มยากแหละว่าป๊ะล่ะ
…อิ อิ อิ…